
ОБЩИНСКИ СЪВЕТ-ВРАЦА
ОТНОСНО: Докладна записка №  Z-800/18.07.2017г.  на Кмета на Община Враца

УВАЖАЕМИ ГОСПОДИН ПРЕДСЕДАТЕЛ,

Във връзка с горецитираната докладна записка, с която е предложен проект Наредба за изменение и допълнение на Наредба за организация на движението при кратковременно платено паркиране – „Синя зона – гр. Враца, на основание чл. чл. 26, ал. 2 от Закона за нормативните актове, на 28 юли 2017г., от 17.00ч., в конферентната зала на Общински съвет-Враца се проведе обществена консултация със заинтересованите физически и юридически лица, по време на която граждани предложиха въвеждане на цена в размер на 1 лев за престой от 1 час и 0,50 лв. за престой до 30 минути в новосъздадената денонощна зона за платено паркиране по ул. „Христо Ботев”, гр. Враца.
Предложението е обективирано в съставения протокол от проведената на 28 юли 2017г. обществена консултация, копие от който Ви изпращаме за сведение.

Същото не се възприема от вносителя, поради слените причини:

По данни на Директора на ОП „Паркинги и гаражи“-Враца преди създаването на денонощната зона за платено паркиране по ул. „Христо Ботев”, гр. Враца автомобилния трафик по същата е бил от няколкостотин до две-три хиляди автомобила дневно, като паркирането, независимо от наличната хоризонтална маркировка, се е извършвало безразборно и е създавало затруднения на преминаващите.
С новосъздадената денонощна зона за платено паркиране по ул. „Христо Ботев”, гр. Враца с цена от два лева за час престой се удовлетвори преимущественият обществен интерес на населението на гр. Враца за намаляване на движението на моторни превозни средства, както и броят на паркираните автомобили в идеалния център на града, като по този начин се създаде възможност за безпрепятствено движение на пешеходци.
Предвид гореизложените мотиви, считам че предложението за въвеждане на цена в размер на 1 лев за престой от 1 час и 0,50 лв. за престой до 30 минути в новосъздадената денонощна зона за платено паркиране по ул. „Христо Ботев”, гр. Враца не следва да се приема.
Приложение:

1. Протокол от проведена обществена консултация от  28.07.2017г. на  проект Наредба за изменение и допълнение на Наредба за организация на движението при кратковременно платено паркиране – „Синя зона – гр. Враца, ведно със извадки от публикуваната в медиите покана – 9 л.       
2. Становище на Директора на ОП „Паркинги и гаражи“-Враца с вх. № 2600-2530/11.08.2017г. на Община Враца
С уважение,
ПЕТЯ ДОЛАПЧИЕВА

ЗА КМЕТ НА ОБЩИНА ВРАЦА
(Съгл. Заповед № 1243/24.07.2017г.)

Съгласували:
Нина Калеева…………
Д-р Дирекция „СИ“

Изготвил:…………

Генко Стоянов………

Гл. юрисконсулт

ПРОТОКОЛ

от публично обсъждане на Проект на Наредба за изменение и допълнение на Наредба за организацията на движението при кратковременно платено паркиране „Синя зона” - град Враца,
проведено на 28.07.2017 г.

Днес, 28.07.2017г. (петък), в 17:00 ч., в Конферентната зала на Община Враца, се проведе публично обсъждане на Проекта за Наредба за изменение и допълнение на Наредба за организацията на движението при кратковременно паркиране „Синя зона” - град Враца.
Общественото обсъждане е обявено с покана за участие до всички заинтересовани страни. Поканата и материали за общественото обсъждане са публикувани на сайта на Община Враца и на сайта на Общински съвет – Враца на 20.07.2017 г. Поканата е отразена в електронните издания на MEDIANEWS.BG - на 21.07.2017 г. и Агенция „Фокус” – на 28.07.2017 г.
На обсъждането присъстват:

Генко Стоянов – Гл. юрисконсулт на Община Враца;

Венчо Кръстев – Директор на ОП „Паркинги и гражи”;

общински съветници, представители на търговски фирми, граждани и медии. 

Началото на публичното обсъждане беше дадено в 17:05 ч. от Генко Стоянов – гл. юрисконсулт, който обоснова необходимостта от приемането на Наредба за изменение и допълнение на Наредба за организацията на движението при кратковременно платено паркиране „Синя зона” - град Враца и представи основните моменти в предложения проект на наредба:

Генко Стоянов: Измененията в настоящия проект имат за цел да удовлетворят исканията на граждани, юридически лица и институции, ползващи услугите на общинското предприятие „Паркинги и гаражи”. В него се предвиждат, както процентни отстъпки при предплащане на служебен абонамент за 12-месечен, 6-месечен и 3-месечен период, така и въвеждане на нова цена за 30-минутен престой в новосъздадената денонощна зона за паркиране на ул. „Христо Ботев”. С предложения проект за изменение на наредбата се предвижда и санкция за загубен, откраднат или унищожен талон или билет, с който се удостоверява действителното време на паркиране в зоните за кратковременно платено паркиране Синя зона – гр. Враца.

На днешното публично обсъждане присъства Директорът на ОП „Паркинги и гаражи”, с който ще отговаряме на вашите въпроси, мнения и предложения, които очаквам да изкажете, преди внасянето на проекта на наредбата за разглеждане от Общински съвет – Враца. До момента на входиране на проекта ще имате възможност да дадете вашите мнения и препоръки, които ще бъдат разгледани от постоянните комисии в общинския съвет.

Генко Стоянов даде думата на г-н В. Кръстев за допълнителни пояснения по отношение необходимостта от изменение на съществуващата наредба за кратковременно платено  паркиране.

Венчо Кръстев: Както знаете, с решение на Общински съвет – Враца от 31 януари т. г., в централната градска част (част от ул. „Хр. Ботев” и ул. „Стефанаки Савов” до входа на Община Враца) се обособи денонощна платена зона за паркиране. Кое доведе до това решение? Независимо, че тази отсечка беше включена в предишната зона, приета с решение на общинския съвет от 2012 год., в централната част на града денонощно пребивават голямо количество автомобили. С решението на общинския съвет от м. януари т. г. беше прието това да се регулира пробно с въвеждането на нова съвременна автоматизирана система за паркиране, с която да се въведе контрол при движението на всички превозни средства в централната градска част и, от друга страна, да бъде елиминиран човешкия фактор при заплащане на паркирането в тази зона. Защото от хилядите автомобили, пребиваващи в центъра на града, дневно се събираше такса от 40, 50 или 60 автомобила или - месечните приходи от тази услуга бяха в размер на 1000 – 1200 лв. Другият мотив беше, че в центъра на града не можеше да се влезе. С въвеждането на новата система, която се експлоатира от близо 2 месеца, обстановката на площад „Хр. Ботев” е видимо различна – вече има ред в паркирането, престоите там са по-краткосрочни, тъй като с това решение се въведе и таксата от 2 лева за час. Възникнаха, обаче, и някои проблеми, свързани с юридически лица, извършващи търговска дейност в тази част. Това са посетителите на банка „Райфайзен” и няколко търговски обекта, които се намират на пл. „Хр. Ботев” и в централната част. По инициатива на граждани, при кмета на Общината беше внесено протестно писмо относно нововъведените правила. В тази връзка, в мое присъствие, беше организирана среща с представители на тези граждани. На срещата те предявиха своите претенции, че по-високата такса им пречи на бизнеса – на тях и доставчиците им. Банка „Райфайзен” имаше 2 служебни абонамента. По този повод заявявам категорично, че служебен абонамент за 70 лв. няма никъде в страната. Минималните служебни абонаменти в София, например, започват от 180 лв.

Гражданин: А такса 2 лв. на час къде има в страната?

Венчо Кръстев: В Монтана.

Представител на фирма/търг. обект пицария „Фриа Миа”: Работи ли ОП „Паркинги и гаражи” на печалба?

Венчо Кръстев: Да, работи на печалба. Загубите, реализирани от предприятието, в размер на над 6 хил. лв. за един месец са от това, че вие поставяте печати на талоните, които трябваше да бъдат за вашите доставчици. Специално за пицария „Фриа-Мия”  - показвам ви талон, с който клиентът (не доставчикът) декларира, че е обядвал в „Мали” – 8 лв. за четири часа престой. Кой ваш доставчик стои 4 часа? Мога да предоставя талона с информация кой е човекът, който е обядвал и е стоял 4 часа.

Венчо Кръстев даде и други подобни примери за дългосрочен престой на автомобили на клиенти, таксиметрови автмобили и други граждани в зоната, с несъбрана дължимата за времето на престой такса, поради заверен с печат на обекта талон за доставчик. Той изрази позиция, че не би било редно по този начин Община Враца да „финансира” фирмите, осъществяващи търговска дейност в тази зона, за сметка на трупането на загуби за общинското предприятие. Отчете, че нанесените по този начин загуби на ОП „Паркинги и гаражи” за месец и половина са в размер на 6 хил. лв. от несъбраните такси за престой и 200 лв. от изработката на талоните (като консуматив).

Гражданин: Със старата тарифа от 0.50 лв. за 30 минути и 1.00 лв. за час беше по-добре, а сигурно се събираха и повече приходи.

Венчо Кръстев: За да се ограничи движението, тази практика се въвежда навсякъде по света.

Присъстващите коментираха таксите за паркиране в централните части на други градове в страната – в Плевен – 2 лв./час, София /пред Народното събрание/– 2 лв./час.

Представител на фирма/търг. обект пицария „Фриа-Мия”: Тази такса притеснява клиентите – за да обядват пица за 2лв., трябва да платят 2 лв. такса, за да влязат в зоната.

Георги Генов – общ. съветник: Редно би било да помислите и за пешеходците, чиито достъп и придвижване на пл. „Хр. Ботев” беше крайно затруднено. Необходимо ли е да се стига до неприятни инциденти с пешеходци, за да се помисли разумно по този въпрос?

Представител на фирма/търг. обект пицария „Фриа-Мия” сподели възмущението на граждани от други населени места от въведената такса от 2 лв./час и изказа мнение, че това ще повлияе негативно на посещенията в района. Изрази позиция, че това ще се отрази крайно неблагоприятно и на бизнеса.

Венчо Кръстев: Това е едно решение на представителността на Враца, решение на Общинския съвет. Аз съм служител в тази община и изпълнявам решенията на общинския съвет. В залата присъстват и общински съветници. Когато се обсъждаше тази такса, някои от тях дори настояваха тя да бъде по-висока /напр. Валери Стаменов, който даде пример с Барселона с аналогична такса за паркиране в размер на 5 евро/. Да, ние не се сравняваме с Барселона и затова тук, в идеалния център на Враца, е нормално таксата да е по-висока. Идеята е не да влизат всички с автомобилите си в тази зона, а само при необходимост, за да се върши работа и центъра и площада да бъдат свободни за гражданите.

Представител на фирма/търг. обект пицария „Фриа-Мия”: Както е предложено в схемата да бъде паркирането, редът ще си бъде същия както сега. И ако остане старата цена от 1 лв. за час и 0.50 лв. за 30 мин., както и бариерата, която добре е монтирана там, аз съм сигурен, че ще има повече приходи за Общината. А и на мен не ми беше приятно да влизат там автомобили, които въртят гуми там.

Венчо Кръстев: А какъв е проблемът такситата, които извършват доставките на вашите пици, да спират зад бариерата, до „Карамел”. Там има достатъчно място, още повече, че до 9.00 ч. сутрин и след 18.00 ч. синята зона там не е платена.

Представител на фирма/търг. обект пицария „Фриа-Мия”: В такъв случай спираме доставките.

Венчо Кръстев: Не, не е необходимо да ги спирате. Но разберете, че това е щета, огромна щета. Вие дойдохте в Общината и казахте на кмета, че искате осигурен достъп на вашите доставчици. Но кои са вашите доставчици? Ваш доставчик може да бъде всеки един.

Представител на фирма/търг. обект пицария „Фриа-Мия”: Ние настояваме да се върне старата цена, ако е възможно.

Генко Стоянов: Темата е доста деликатна, но все пак „синята зона” не е въведена с цел печалба, а за да се удовлетвори преимуществения интерес на гражданите за свободен достъп до идеалния център на града. Нито Общината, нито общинското предприятие цели с това да реализира някакви огромни печалби с въвеждането на такава денонощна синя зона. При възникналите проблеми и по ваша инициатива, след проведените срещи  Общинска администрация откликна и на нуждите на търговците, в резултат на което е изготвен и настоящия проект. С него, смятам че се намира баланса между тези две големи обществени групи в нашия град, удовлетворяват се и вашите искания и мисля, че търговията също няма да бъде затруднена с въвеждането на този режим и такса от 1 лв. за 30-минутен престой. Затова, ако имате някакви предложения, отново ви приканвам да ги споделите с нас, защото мисля, че разумното решение е отразено в проекта на наредба, който сега обсъждаме.

Георги Генов – общ. съветник: Тук, от едната страна е бизнесът, част от който съм и аз и го защитавам, а от другата страна - по-голямата част са гражданите, които инициираха това да се случи, а именно – да се ограничи достъпа на автомобили в тази част на града и по-конкретно – пл. „Хр. Ботев” и тя да се превърне в пешеходна зона. Това е тенденция в почти всички градове на Европа – центровете на градовете да бъдат пешеходна зона. Ако разсъждаваме реално, вие (към търговците) сте максимално облагодетелствани, защото имате паркинги на разположение. Инициира се дори предложение от ваша страна, което Общински съвет – Враца ще гласува на следващото си заседание, а именно - престой за 30 минути с цена 1 лв., което пак е в защита на вашия интерес. Ако искате да стане съвсем безплатно, ще се завърне отново хаоса, който цареше там преди да бъде монтирана бариерата и да бъдат предприети тези мерки.

Представител на фирма/търг. обект пицария „Фриа-Мия”: Не искаме това да се случва, а искаме: старата цена – 1 лв. за час и 0.50 лв. за 30 минути; бариерата; начина, указан за паркирането там и санкциониране на нарушителите. Така смятаме, че всичко ще бъде както трябва. Градът е малък, няма хора, те вече са на колите. Сега се придвижват пеша, защото времето е хубаво, но като завали дъжда и снега, знаете ли, че на площада няма никой.

Георги Генов – общ. съветник: Отново казвам, че с този проект преимуществено удовлетворяваме пешеходците, защото те са приоритет в тази част на центъра на града. Дори в Македония, където съм бил преди 10 години, вечер след 19.00 часа затварят за автомобили центровете и централните улици се превръщат в изцяло пешеходни зони.

Представител на фирма/търг. обект пицария „Фриа-Мия”: Да, и в Гърция, както и в курортните селища е така, но през деня автомобилите спокойно влизат.

Георги Генов – общ. съветник: Изненадан съм, защото мисля, че вие също имате голяма полза от новия режим, защото преди него до вашите обекти през деня не можеше да се влезе. Аз също съм ваш клиент, но влизам от задната улица.

Представител на фирма/търг. обект пицария „Фриа-Мия”: Защо трябва да ограничаваме нещо, когато можем да го разгърнем.

Георги Генов – общ. съветник: От вашата позиция нещата стоят така, но вземете и другата гледна точка – на пешеходците.

Представител на фирма/търг. обект пицария „Фриа-Мия” даде примери за малки или еднопосочни улици с много паркирани автомобили, които допълнително затрудняват достъпа на автомобили до центъра на града и принуждават шофьорите да ползват много заобиколни маршрути и отдалечено място за паркиране на автомобила.

Георги Генов – общ. съветник: Смятам, че Враца не е голям град, разстоянията са малки и където и да бъдат паркирани автомобилите, едва ли би довело до сериозни неудобства в това отношение.

Венчо Кръстев: Разберете, че проблемът с паркирането във Враца става много сериозен, защото в момента в града живеят 32 – 34 хил. жители, а ежедневно се движат над 50 хил. автомобила, т. е. съотношението автомобили/хора е 2/1. Враца е град с малка инфраструктура, с малки и тесни улици, с неизградени навремето паркинги, защото градът не е проектиран за такова автомобилно движение и проблемът е сериозен. Той не е сериозен само когато става въпрос за синята зона и не може вече всеки един да дойде дотук с автомобила си, а и в кварталите, където хората започват да спорят за паркоместа пред блоковете. Там също ще се търси решение. Именно затова не може да искаме да подсигурим място за всеки един, който иска да паркира, защото в най-натоварените часове в денонощието не само един гражданин иска, например да дойде и да си вземе пица, същото го искат 10 или 20 човека. А 20 автомобила няма къде да паркират. В това е проблема.

Божидар Джунов – общ. съветник: Аз съм най-старият тук, в тази зала. Този град е правен от мен и от други преди мен. Но запомнете, че ние имаме една реликва на площад „Хр. Ботев”. И точно там не мисля, че пицата е по-важна, за което ще ме извините. Там е музеят, там е театърът, читалището, библиотеката, общински организации. Вие (към търговците) какво искате – да го превърнем в това, каето беше до вчера ли? Аз дори мисля сега да предложа в общинския съвет да се приеме решение, което забранява разхождането на кучета около паметника на Хр. Ботев. Ние искаме този площад да има своето достойно място в града, да му се отдаде нужното уважение. Оттам започват всички пътища, които водят до врачанския балкан. Досега това място се беше превърнало във вакханалия. Никой не ви спира вас, търговците, да осъществявате търговската си дейност. Който е дошъл да се купи пица, ще дойде, ще го направи и ще си тръгне. На вашите доставчици Общината ще създаде условия да заплащат минимални такси, но не може да продължава това, за което се говори тук – влиза в банката и му се слага печат, влиза при вас – слага му се печат. Какво означава всичко това? Харесва ли ви Лондон? Всички, които са били там казват, че това, което е направено е направено с мерки за диктат. Това искаме и ние, да променим порочните практики, които ни заобикалят. Този град ще го има и след мен, и след вас, но не може да го оставяме така в самоуправство.

Представител на фирма/търг. обект пицария „Фриа-Мия”: Ние искаме просто една нормална цена. В София, пред Пирогов, където милиони автомобили минават дневно, таксата е 0.50 лв. на час.

Георги Генов – общ. съветник: Защото това е болница, друго е. И пред нашата болница таксата е същата. В центъра на Плевен от 15 – 20 години таксата е 2 лв.

Други изказвания и предложения от присъстващите не бяха направени.

Генко Стоянов: Благодаря на всички за присъствието и изразената гражданска позиция. Мисля, че с обсъдения днес от нас проект за наредба, се намери баланс между двете групи обществен интерес, с което закривам днешната консултация.

Общественото обсъждане беше закрито от г-н Г. Стоянов в 17.45 часа.

Изготвил протокола: /п/
Радостина Савовска – мл. експерт ЕСРКиНПО

